Diari Oficial de la Generalitat Valenciana


Sumari del DOGV 9196, del 18-10-2021 (2021/10993)

RESOLUCIÓ de 13 d'octubre de 2021, de la Secretaria Autonòmica d'Educació i Formació Professional, per la qual es convoca l'activitat de formació del professorat iMou-te.
--------------------------------------------------------------------------------------------------------------------------------------------------------------------------

### Dades del document

Número de DOGV
:   9196

Data del DOGV
:   18-10-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/10584


Data del document
:   13-10-2021

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport

RESOLUCIÓ de 13 d'octubre de 2021, de la Secretaria Autonòmica d'Educació i Formació Professional, per la qual es convoca l'activitat de formació del professorat iMou-te. [2021/10627]  
Índex  
Preàmbul  
Primer. Objecte i àmbit d'aplicació  
Segon. Objectius de l'activitat formativa  
Tercer. Finalitat i estructura de l'activitat formativa  
Quart. Modalitats de formació  
Cinqué. Organització dels participants  
a) Centres iMou-te amfitrions  
b) Centres iMou-te observadors  
Sisé. Compromisos adquirits per les parts  
Seté. Sol·licitud, termini i lloc de presentació de sol·licituds  
Huité. Selecció dels centres amfitrions i observadors  
Nové. Seguiment i avaluació  
Deu. Certificació i inscripció en el registre de formació  
Onze. Avaluació final de l'activitat formativa  
  
Relació d'annexos:  
Annex 1. Sol·licitud de participació en l'activitat iMou-te com a centre amfitrió  
Annex 2. Sol·licitud de participació en l'activitat iMou-te com a centre observador  
  
  
Preàmbul  
  
La Llei orgànica 3/2020, de 29 de desembre, en l'article 1 disposa l'obligació d'articular una educació de qualitat per a tot l'alumnat sobre la base de l'equitat, que garantisca la igualtat d'oportunitats per al desenvolupament ple de la personalitat, la inclusió educativa, la igualtat de drets i oportunitats que ajuden a superar qualsevol discriminació i l'accessibilitat universal a l'educació.  
En l'article 2.2 d'aquesta llei es commina als poders públics a parar atenció prioritària al conjunt de factors que afavoreixen la qualitat de l'ensenyament i, especialment, la qualificació i formació del professorat i el seu treball en equip.  
Des d'aquesta perspectiva, en l'article 102.1 se subratlla que la formació permanent constitueix un dret i una obligació de tot el professorat i una responsabilitat de les administracions educatives i dels mateixos centres.  
En la disposició addicional sisena de la Llei orgànica 3/2020, de 29 de desembre es destaca l'impuls que han de rebre els processos de formació del professorat, així com la qualificació que han d'aconseguir en el marc de les metes establides en l'Agenda 2030.  
L'Administració educativa ha de planificar la formació del professorat adequant-la a la realitat educativa, i impulsar un model de formació al servei de les necessitats del mateix sistema educatiu i aquelles derivades dels objectius institucionals, sense oblidar les necessitats que tot docent té en el seu acompliment professional diari, així com les motivacions i aspiracions personals que contribuïsquen a una satisfacció personal.  
La Llei orgànica 3/2020, de 29 de desembre, en l'article 132, apartat l, atribueix a les direccions dels centres la labor de promoure experimentacions, innovacions pedagògiques, programes educatius, plans de treball i diferents formes d'organització.  
L'informe conjunt de 2015 del Consell i de la Comissió Europea sobre l'aplicació del marc estratègic per a la cooperació europea en l'àmbit de l'educació i la formació (ET 2020) estableix les noves prioritats per a la cooperació europea en educació i formació. Entre aquestes s'incideix en el foment d'una educació i una formació obertes i innovadores, amb una plena incorporació a l'era digital. En aquest sentit, l'educació i la formació, a tots els nivells, poden beneficiar-se de la introducció de pràctiques i materials didàctics innovadors que hagen sigut provats i hagen mostrat ser capaços de contribuir de manera concreta a un aprenentatge inclusiu i compromés per a diferents tipus d'alumnes.  
Aquest informe dona suport a la promoció de l'excel·lència en la docència a tots els nivells, i és la concepció de programes de formació del professorat un d'aquests. S'emfatitza el potencial de les pedagogies actives i innovadores com l'ensenyament interdisciplinari i els mètodes col·laboratius, per a millorar el desenvolupament de capacitats i competències pertinents i d'alt nivell.  
En l'article 7.2 de l'Ordre 65/2012, de 26 d'octubre, de la Conselleria d'Educació, Formació i Ocupació, que estableix el model de formació permanent del professorat i el disseny, reconeixement i registre de les activitats formatives, faculta la Subdirecció General de Formació del Professorat a impulsar directament accions formatives d'interés general dirigides al conjunt de la comunitat educativa. Així mateix, en l'article 14.1 es defineixen les modalitats formatives sobre les quals se sustenta aquest model, i al punt 2 es precisa que les activitats que no es corresponguen amb les modalitats referides s'assimilaran a una d'aquestes en funció de les seues característiques.  
En la Resolució de 21 de maig de 2020, de la Secretaria Autonòmica d'Educacio i Formacio Professional, per la qual s'estableix el Pla biennal de formació permanent del professorat corresponent als cursos 2020- 2021 i 2021-2022, es concreten les sis línies estratègiques marc de la Conselleria d'Educació, Cultura i Esport, que constitueixen el referent per a la planificació i el desenvolupament de la formació permanent del professorat no universitari de la Comunitat Valenciana. La línia VI destaca com a factor clau del desenvolupament professional del professorat la seua formació.  
Sobre la base del que s'ha exposat, es regula la convocatòria de l'activitat de formació del professorat iMou-te: formació per al desenvolupament professional docent a través d'estades formatives en centres educatius.  
Per tot això, a fi de precisar l'organització, la gestió i el desenvolupament d'aquesta activitat de formació, en virtut de les competències que se'm confereixen en l'article 82.1 del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, i en l'article 5 del Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, resolc:  
  
Primer. Objecte i àmbit d'aplicació  
1. La present resolució té per objecte convocar l'activitat formativa iMou-te: formació per al desenvolupament professional docent i la millora de les competències directives a través d'estades formatives per al curs escolar 2021-2022 i cursos següents.  
2. Podran participar en aquesta convocatòria els centres sostinguts amb fons públics, dependents de la Conselleria d'Educació, Cultura i Esport, que impartisquen Educació Infantil, Educació Primària, Educació Secundària Obligatòria, Batxillerat, Formació Professional, Formació de Persones Adultes, Ensenyaments de Règim Especial i Ensenyaments Oficials d'Idiomes.  
3. El programa s'implementarà a través d'estades formatives en centres sostinguts amb fons públics de la Comunitat Valenciana.  
  
Segon. Objectius de l'activitat formativa iMou-te  
La finalitat de l'activitat de formació del professorat iMou-te és fomentar la formació per al desenvolupament professional docent en les competències professionals que li són pròpies com ara: competència científica, didàctica, comunicativa, digital, en innovació, investigació i millora, treball en equip, gestió i organització i en habilitats relacionals i comunicatives, a través de l'observació i l'intercanvi d'experiències.  
  
Els objectius de l'activitat són:  
a) Proporcionar al professorat, a través d'estades formatives en centres educatius de referència de la Comunitat Valenciana, la possibilitat d'observar de manera directa altres bones pràctiques, metodologies, projectes, programes i enfocaments didàctics en els processos d'ensenyament-aprenentatge de l'alumnat, amb la finalitat de fomentar l'adaptació i l'aplicació activa del que s'ha aprés en la seua pràctica docent.  
b) Afavorir la innovació educativa a partir de l'aprenentatge entre iguals entre els docents de la Comunitat Valenciana.  
c) Potenciar, a través dels CEFIRE, la formació permanent del professorat, dins de la seua autonomia i projecció intercentres, inclosos l'observació activa de la pràctica docent de tots els seus membres, l'intercanvi de bones pràctiques, la reflexió, la formació metodològica sobre aspectes innovadors en els processos organitzatius i didàctics i fins i tot la realització de projectes de manera conjunta, comptant amb l'assessoria i l'acompanyament dels CEFIRE.  
d) Dissenyar i aplicar protocols d'observació de bones pràctiques docents i potenciar accions metodològiques innovadores per a la millora dels processos d'ensenyament-aprenentatge de l'alumnat a través de les estades formatives.  
e) Fomentar l'aplicació en el centre educatiu dels coneixements i tècniques adquirits pel professorat que ha participat en l'estada formativa.  
f) Establir vies de comunicació que afavorisquen el desenvolupament de xarxes de col·laboració entre els centres educatius.  
g) Fomentar la millora de les competències directives a través de l'observació de models de gestió eficaces i innovadors que afavorisquen el bon funcionament dels centres educatius, l'atenció a la diversitat i la inclusió educativa i, com a conseqüència, l'èxit escolar del seu alumnat.  
  
h) Promoure estades formatives en les quals s'intercanvien, de manera específica, experiències pràctiques de formació professional de les diferents famílies professionals.  
  
Tercer. Finalitat i estructura de l'activitat formativa  
La finalitat de l'activitat formativa és la formació docent des del punt de vista de l'observació entre iguals, reflexió individual i/o grupal, intercanvi de bones pràctiques i implementació de l'aprés a l'aula o en el centre del professorat participant.  
L'activitat formativa s'organitzarà de la següent manera:  
a) Sessió inicial d'informació i formació: tindrà com a finalitat explicar les pautes per a l'observació de bones pràctiques, delimitar el contingut de l'observació i argumentar com aquesta contribueix al desenvolupament professional del docent, així com l'impacte que tot això puga tindre en el centre educatiu. També es proporcionaran les pautes per a la realització de l'activitat final.  
La sessió inicial serà d'assistència obligatòria tant per al professorat representant del centre amfitrió com per al professorat representant del centre observador. Aquesta sessió es desenvoluparà durant el mes de gener de 2022.  
b) Les sessions de les estades formatives per a l'observació de bones pràctiques es duran a terme en el centre educatiu amfitrió assignat entre els mesos de febrer i juliol de 2022.  
c) Presentació de l'informe final: els centres observadors, una vegada finalitzada l'estada formativa, elaboraran un informe en el qual valoraran la seua experiència.  
Un dels objectius de les estades formatives per als centres observadors és provocar un efecte catalitzador, mitjançant el qual es multipliquen i difonguen al professorat els aspectes innovadors apresos per a poder arribar a posar-lo s en pràctica en el mateix centre.  
El període de lliurament d'aquest informe serà en finalitzar l'estada formativa abans del 31 de juliol del curs en vigor, i és condició indispensable la seua presentació per a rebre la certificació de la participació.  
  
d) A l'inici de cada curs es publicaran les dates d'aquest apartat en la web de la Subdirecció General de Formació del Professorat.  
  
Quart. Modalitats de formació  
L'estada formativa pot centrar-se en l'observació global de l'estructura organitzativa-pedagògica d'un centre o en l'observació específica d'un projecte, programa, experiència, etc, que estiga desenvolupant el centre amfitrió.  
El període de realització de les estades formatives comprendrà des del mes de febrer del curs 21/22 fins al 15 de juliol del curs en vigor. Per als següents cursos les dates seran entre octubre i el 15 de juliol del curs corresponent.  
  
Cinqué. Organització dels participants  
Els centres podran catalogar-se com a:  
- Centre amfitrió: iMou-te A.  
- Centre observador: iMou-te O.  
Els centres amfitrions podran rebre als centres iMou-te O que consideren.  
L'estada formativa es desenvoluparà durant el període proposat i en el centre educatiu assignat, amb conformitat prèvia del centre amfitrió a proposta del centre observador.  
L'activitat formativa iMou-te promourà l'estada formativa en aquells centres que desenvolupen projectes institucionals en els quals s'implique activament la comunitat educativa, així com l'intercanvi d'experiències de gestió de centres i del treball desenvolupat en les diferents famílies professionals.  
Les estades formatives iMou-te no podran suposar la paralització ni interrupció del funcionament ordinari dels centres docents en les seues activitats lectives, ni en el centre iMou-te A, ni en els centres iMou-te O.  
  
Les despeses generades per les estades formatives pròpiament dites seran assumits pels centres participants mitjançant les seues despeses ordinàries de funcionament.  
a) Centres iMou-te A amfitrions  
1. Els centres amfitrions, d'ara en avant iMou-te A, indicaran en la seua sol·licitud la seua disponibilitat per a compartir amb els centres observadors les activitats innovadores que realitzen, les metodologies que apliquen, els projectes i programes que estan desenvolupant, les mesures organitzatives de millora de funcionament del centre, etc.  
2. Els centres que es presenten com a centre iMou-te A hauran desseleccionar una o diverses categories d'entre les referenciades en l'annex I.  
3. Per a cursar aquesta sol·licitud, el centre haurà de fer constar en aquesta la inclusió en el PAF i en el PAM d'aquesta activitat formativa i la seua aprovació per part del Claustre de Professorat.  
4. Cada centre iMou-te A podrà rebre als centres observadors que considere. D'altra banda, el centre iMou-te A haurà indicat en la sol·licitud presentada les persones designades per a acollir als centres iMou-te O. A més, els CEFIRE assessoraran i acompanyaran als centres participants en aquesta experiència formativa.  
5. Les funcions que hauran d'assumir els centres iMou-te A so:  
a. Designar al professorat responsable de l'estada formativa.  
b. Assegurar l'adequada planificació de l'estada.  
c. Compartir amb el centre iMou-te O l'experiència pedagògica motiu de la visita, a fi de garantir que el professorat procedent d'aquest tinga l'oportunitat d'observar bones pràctiques, així com establir moments per a la reflexió, diàleg i intercanvi d'experiències entre tots dos centres.  
d. Realitzar una proposta de difusió de l'activitat formativa iMou-te.  
  
6. Aquells centres que durant dos anys consecutius s'hagen mostrat com a centre iMou-te A seran reconeguts amb el segell de Centre iMou-te A Amfitrió.  
7. Els centres iMou-te A podran presentar-se com a centre iMou-te O sempre que la seua pròpia planificació li ho permeta.  
8. Els centres seleccionats per al curs 2021/2022 seran inclosos en els següents cursos excepte renúncia explícita i comunicada enviada per l'adreça del centre abans del 15 de setembre del curs següent.  
  
b) Centres iMou-te O observadors  
1. Els centres educatius que figuren com a destinataris de l'activitat de formació iMou-te, poden participar com a centres observadors, d'ara en avant iMou-te O.  
2. El centre iMou-te O haurà de seleccionar una o diverses categories referenciades en l'annex II.  
3. El centre iMou-te O podrà participar amb el professorat que determine en l'estada formativa, les dades de la qual farà constar en l'annex II.  
4. El centre iMou-te O haurà de fer constar en la sol·licitud la inclusió en el PAF i en el PAM d'aquesta activitat formativa i la seua aprovació per part del Claustre de Professorat.  
5. El centre iMou-te O podrà fer constar en la sol·licitud, per ordre de prioritat, fins a cinc centres amfitrions.  
6. Les funcions que hauran d'assumir els centres iMou-te O són:  
a) Designar al professorat participant en l'estada formativa.  
b) Assegurar l'adequada planificació de l'estada en coordinació amb el centre amfitrió.  
c) Realitzar una proposta de difusió de l'activitat formativa iMou-te.  
  
7. Els centres seleccionats per al curs 2021/2022 seran inclosos en les següents edicions, excepte renúncia explícita que serà comunicada per la direcció del centre abans del 15 de setembre del curs següent.  
  
  
Sisé. Compromisos adquirits per les parts  
1. La Conselleria d'Educació, Cultura i Esport, a través de la Subdirecció General de Formació del Professorat, es compromet a:  
a) Planificar i fer el seguiment, a través dels CEFIRE, de les estades formatives.  
b) Certificar 20 hores de formació permanent al professorat participant.  
2. Els centres participants en l'activitat iMou-te es comprometen a:  
  
a) Incloure l'experiència formativa en el PAM i en el PAF.  
b) Organitzar i planificar les visites del professorat en l'estada formativa.  
c) L'equip directiu adoptarà les mesures organitzatives necessàries per a evitar que les estades formatives interferisquen en el bon funcionament del centre.  
d) Presentar, a través dels mitjans telemàtics establits en la pàgina web de la convocatòria, https://ceice.gva.es/va/web/formacion-profesorado, l'annex I o II, segons es tracte de centre iMou-te A o iMou-te O.  
  
e) Comunicar a la Subdirecció General de Formació del Professorat, a través del correu de contacte de la convocatòria, qualsevol imprevist que puga sorgir i que repercutisca en el desenvolupament de l'experiència formativa.  
f) Presentar l'informe final de l'estada formativa dins del termini establit.  
  
Seté. Sol·licitud i termini de presentació de sol·licituds  
1. Els centres aspirants hauran d'emplenar la sol·licitud, annex I o II segons es participe com a centre iMou-te A o centre iMou-te O, respectivament. Per a això, hauran de seguir les instruccions corresponents per a presentar la seua sol·licitud per via telemàtica, utilitzant els formularis específics dissenyats per a aquesta convocatòria. Aquests formularis estaran disponibles en la web de la Conselleria d'Educació, Cultura i Esport, en l'apartat Educació/Personal/Personal docent/Formació del Professorat. Així mateix, mentre el procés romanga obert, es podrà recuperar la sol·licitud en qualsevol moment utilitzant el número de sol·licitud i l'adreça de correu electrònic. En cas que es presenten diverses sol·licituds, només es tindrà en compte l'última presentada.  
  
2. Una vegada emplenada la sol·licitud telemàticament, la plataforma generarà el document que haurà de descarregar-se i ser signat electrònicament per la direcció del centre. Una vegada signat haurà de pujar-se utilitzant de nou a la plataforma telemàtica.  
3. Per a qualsevol dubte, els centres podran dirigir les seues consultes al correu wmaogo@bkc.ib.  
4. L'ús dels mitjans telemàtics per a participar en el procediment comporta el consentiment de la persona sol·licitant al tractament de les seues dades de caràcter personal que siguen necessàries per a la tramitació del procés, d'acord amb la normativa vigent.  
5. La presentació de les sol·licituds es farà, exclusivament, a través de la plataforma informàtica habilitada a aquest efecte i segons s'indica en el punt 1, d'acord amb els següents terminis:  
a) Centres amfitrions: des de l'endemà a la publicació de la convocatòria fins al 30 d'octubre.  
b) Centres observadors: del 8 de novembre al 30 de novembre.  
  
Huité. Selecció dels centres amfitrions i observadors  
1. La Subdirecció General de Formació del Professorat analitzarà les peticions presentades pels centres observadors per a assignar-los els centres amfitrions sol·licitats.  
2. Les sol·licituds seran ateses per ordre de presentació.  
3. Aquells centres als quals no se'ls puga assignar un centre amfitrió quedaran en llista d'espera.  
4. La Subdirecció General de Formació del Professorat publicarà en la pàgina web de la convocatòria els llistats dels centres observadors i dels centres amfitrions assignats, així com els que hagen quedat en llista d'espera.  
5. El centre observador es posarà en contacte amb el centre amfitrió assignat per a acordar les dates i organitzar l'estada formativa.  
  
Nové. Seguiment i avaluació  
1. La Subdirecció General de Formació del Professorat realitzarà el seguiment i avaluació d'aquestes estades formatives i podrà recaptar dels centres educatius la informació que considere necessària per a la valoració correcta de les experiències.   
2. Així mateix, les persones assessores de formació dels CEFIRE de referència dels centres implicats en cada estada formativa, seran coneixedores del procés des del seu inici i col·laboraran amb el professorat participant en la planificació, organització, desenvolupament i avaluació de l'estada.  
  
Deu. Certificació i inscripció en el registre de formació  
1. La Subdirecció General de Formació del Professorat serà responsable de certificar i realitzar la inscripció en el registre de formació.  
  
2. El professorat que haja realitzat la formació inicial i les estades formatives, haja implementat el programa i haja presentat l'informe final tindrà dret al reconeixement de 20 hores de formació permanent del professorat.  
  
Onze. Avaluació final de l'activitat formativa  
Una vegada desenvolupades les diferents activitats que integren l'activitat formativa iMou-te, la Subdirecció General de Formacio del Professorat realitzarà una avaluació final en la qual es tindran en compte els següents apartats:  
a) Avaluació de la formació rebuda en la jornada presencial inicial de formació.  
b) Avaluació del programa i la seua utilitat per a la millora de la pràctica docent.  
c) Avaluació de la participació i col·laboració en l'espai col·laboratiu de la jornada formativa presencial final de feedback.  
  
València, 13 d'octubre de 2021.- El secretari autonòmic d'Educació i Formació Professional: Miguel Soler Gracia.